Διεθνής Ένωση Νομικών Βιβλιοθηκών

Η Διεθνής Ένωση Νομικών Βιβλιοθηκών (αγγλ.International Association of Law Libraries - IALL) ιδρύθηκε το 1959 στην Ουάσιγκτον των Ηνωμένων Πολιτειών Αμερικής και εκπροσωπεί τις βιβλιοθήκες, τους βιβλιοθηκονόμους και όσους εργάζονται στον τομέα της νομικής πληροφόρησης. Πρόκειται για έναν μη κερδοσκοπικό οργανισμό 400 περίπου μελών.

Διοίκηση

Τα ανώτερα στελέχη (Officers)  της ένωσης αποτελούν ο Πρόεδρος (President), δυο Αντιπρόεδροι (Vice Presidents), ο Γραμματέας και ο Ταμίας. Η IALL διευθύνεται  από το Διοικητικό Συμβούλιο (Board of Directors), το οποίο έχει τη συνολική ευθύνη για την εύρυθμη λειτουργία του οργανισμού και απαρτίζεται από τα Ανώτερα Στελέχη, οκτώ επιπλέον μέλη, και τον προηγούμενο Πρόεδρο (immediate past president). Το Διοικητικό Συμβούλιο υπηρετεί τριετή θητεία, κατά την οποία διαχειρίζεται της υποθέσεις της ένωσης και ο Πρόεδρος έχει τη δυνατότητα να συστήνει Επιτροπές (Committees), οι οποίες δρουν επικουρικά προς την υλοποίηση του έργου του.

Σκοπός

Βασικός σκοπός της IALL είναι να συμβάλλει στην προώθηση και ενδυνάμωση του έργου όσων απασχολούνται στον τομέα της Βιβλιοθηκονομίας με αντικείμενο τη Νομική Επιστήμη. Σύμφωνα με τη δήλωση αποστολής  της ένωσης, η οποία διατίθεται στην επίσημη ιστοσελίδα της, η IALL ως συνεργατικός και μη κερδοσκοπικός οργανισμός:

Προωθεί το έργο μεμονωμένων ατόμων, βιβλιοθηκών, καθώς και άλλων οργανισμών που ασχολούνται με τη διάδοση της πληροφόρησης που σχετίζεται με τη Νομική Επιστήμη.
Προωθεί την εκπαίδευση των βιβλιοθηκονόμων και άλλων επαγγελματιών της πληροφόρησης που σχετίζεται με τη Νομική Επιστήμη με την παροχή εκπαιδευτικών προγραμμάτων σε διεθνή νομικά συστήματα ανά τον κόσμο.
Υποστηρίζει εκπαιδευτικές και επαγγελματικές ευκαιρίες για τους νέους επαγγελματίες της νομικής πληροφόρησης, ιδιαίτερα εκείνων που προέρχονται από τις αναπτυσσόμενες χώρες, παρέχοντας οικονομική στήριξη με τη μορφή υποτροφιών για ετήσια παρακολούθηση εκπαιδευτικών προγραμμάτων και πρακτική άσκηση.
Παρέχει ενημέρωση σχετικά με τη Νομική Επιστήμη και διευκολύνει την πρόσβαση σε αυτή σε παγκόσμιο επίπεδο μέσω του περιοδικού «International Journal of Legal Information» και άλλων εκδόσεων, καθώς και μέσω της ιστοσελίδας του.
Προωθεί τη δικτύωση και τη συνεργασία μεταξύ των επαγγελματιών της νομικής πληροφόρησης σε παγκόσμιο επίπεδο, δημιουργώντας και διατηρώντας σχέσεις μεταξύ της IALL και άλλων διεθνών, εθνικών και περιφερειακών βιβλιοθηκών και οργανισμών.
Υποστηρίζει και ενθαρρύνει την ανάπτυξη εθνικών και διεθνών πολιτικών για τη Νομική Πληροφόρηση και προωθεί την ελεύθερη πρόσβαση σε αυτή παγκοσμίως, μέσω των δηλώσεων πολιτικής και της έρευνας.

Μέλη

Άτομα, ιδρύματα και οργανισμοί που ασχολούνται επαγγελματικά ή υποστηρίζουν το επάγγελμα της πληροφόρησης στο επαγγελματικό πεδίο της Νομικής και επιθυμούν να συμμετάσχουν στο έργο της IALL, μπορούν να ενταχθούν σε μια από τις εξής κατηγορίες μελών:

Τακτικά Μέλη (Regular Member): άτομα ή ιδρύματα, που δραστηριοποιούνται επαγγελματικά στο χώρο της νομικής πληροφόρησης. 
Συνεργαζόμενα μέλη (Associate Member): άτομα ή ιδρύματα που δεν σχετίζονται άμεσα με τις υπηρεσίες πληροφόρησης στον τομέα της Νομικής και επιθυμούν να συμμετάσχουν στην IALL.
Δια βίου Μέλη (Life Member): τακτικά Μέλη της ένωσης που έχουν συνταξιοδοτηθεί έπειτα από δωδεκαετή συμμετοχή στο έργο της.
Επίτιμα Μέλη (Honorary Member): η συγκεκριμένη ιδιότητα μέλους αποδίδεται από το Διοικητικό Συμβούλιο σε μέλη ως αναγνώριση για της σημαντική συνεισφορά τους στην ένωση.

Τα μέλη της IALL ξεπερνούν τα 400 και καλύπτουν ποικίλους τύπους βιβλιοθηκών σε περισσότερες από 50 χώρες.

Δράση

Η IALL μέσα από το σύνολο των δραστηριοτήτων της αποσκοπεί στην ενίσχυση του έργου των βιβλιοθηκών με αντικείμενο τη Νομική Επιστήμη και των βιβλιοθηκονόμων που εργάζονται σε αυτές, καθώς και στην ανάπτυξη της νομικής πληροφόρησης γενικότερα. Για την επίτευξη του σκοπού της διοργανώνει και συμμετέχει σε εκδηλώσεις, πραγματοποιεί σεμινάρια και προωθεί την ανάπτυξη συνεργατικών σχέσεων μεταξύ των μελών της. Παρέχει καθοδήγηση και οικονομική υποστήριξη σε βιβλιοθηκονόμους που εργάζονται σε βιβλιοθήκες με αντικείμενο τη Νομική Επιστήμη, προκειμένου να συμβάλλει στην επαγγελματική τους εξέλιξη. Επιπλέον, δραστηριοποιείται στο χώρο των εκδόσεων μέσω της δημοσίευσης ενημερωτικού υλικού, με βασικές δημοσιεύσεις το περιοδικό «IALL International Journal of Legal Information»   και τη λίστα συζητήσεων «IALL LISTSERV»  , τα οποία παρέχουν πληροφόρηση για αναδυόμενα ζητήματα και εξελίξεις στο χώρο.

Παραπομπές

Βιβλιογραφία
William R. Roalfe:  Builder of Libraries, Scholar, Association Animal
Professor Johnston Appointed to International Association of Law Libraries Board of Directors

Εξωτερικοί Σύνδεσμοι
Επίσημη ιστοσελίδα της IALL 
Επίσημη ιστοσελίδα της AALL 
Λίστα Νομικών Βιβλιοθηκών
Επίσημη ιστοσελίδα Βραβείων της AALL 2002